### NN 117/2025 (3.9.2025.), Pravilnik o interventnim pričuvama mirovinskog osiguravajućeg društva

Hrvatska agencija za nadzor financijskih usluga

1689

Na temelju članka 81.a stavka 10. Zakona o mirovinskim osiguravajućim društvima (»Narodne novine«, broj 22/14, 29/18, 115/18, 156/23 i 52/25), Hrvatska agencija za nadzor financijskih usluga na sjednici Upravnog vijeća održanoj 29. kolovoza 2025. donosi

PRAVILNIK

O INTERVENTNIM PRIČUVAMA MIROVINSKOG OSIGURAVAJUĆEG DRUŠTVA

Uvodne odredbe

Članak 1.

Ovim Pravilnikom propisuju se:

– obilježja interventnih pričuva

– struktura, sadržaj, način i rokovi dostave izvještaja o interventnim pričuvama koje je mirovinsko osiguravajuće društvo obvez­no sastavljati za potrebe Hrvatske agencije za nadzor financijskih usluga (dalje u tekstu: Hanfa).

Interventne pričuve

Članak 2.

(1) Interventne pričuve stvaraju se prilikom raspodjele viška sredstava iz ulaganja imovine za pokriće tehničkih pričuva u skladu s člankom 88. Zakona o mirovinskim osiguravajućim društvima (dalje u tekstu: Zakon).

(2) Iznimno od stavka 1. ovoga članka, a u skladu s člankom 24. Zakona o izmjenama i dopunama Zakona o mirovinskim osiguravajućim društvima (»Narodne novine«, broj 52/25), mirovinsko osiguravajuće društvo ima pravo jednokratno formirati interventne pričuve prijenosom na račun imovine za pokriće interventnih pričuva sredstava koja su bila uplaćena na račun imovine za pokriće tehničkih pričuva za obvezno mirovinsko osiguranje u razdoblju od 24 mjeseca od dana stupanja na snagu Zakona o izmjenama i dopunama Zakona o mirovinskim osiguravajućim društvima (»Narodne novine«, broj 156/23) radi pokrivanja ili sprječavanja nastanka manjka imovine za pokriće tehničkih pričuva za obvezno mirovinsko osiguranje, a koja više ne služe pokrivanju manjka, pod uvjetom ispunjenja ostalih uvjeta propisanih navedenim člankom.

(3) Interventne pričuve uzimaju se u obzir pri izračunu osnovnog kapitala mirovinskog osiguravajućeg društva u skladu s člankom 76. Zakona.

Struktura i sadržaj izvještaja o interventnim pričuvama

Članak 3.

(1) Mirovinsko osiguravajuće društvo dužno je o interventnim pričuvama izvještavati na obrascu:

1. Izvještaj o interventnim pričuvama (Obrazac MOD – IP).

(2) Struktura i sadržaj izvještaja iz stavka 1. ovoga članka propisani su obrascem iz Priloga koji je sastavni dio ovoga Pravilnika.

Datumi izvještavanja

Članak 4.

(1) Mirovinsko osiguravajuće društvo dužno je sastavljati izvještaj iz članka 3. stavka 1. ovoga Pravilnika sa stanjem na zadnji dan poslovne godine te na zadnje dane tromjesečnih izvještajnih razdoblja tijekom poslovne godine (izvještajni datum 31. 3., 30. 6., 30. 9. i 31. 12.).

(2) U smislu ovoga Pravilnika poslovna godina jednaka je kalendarskoj godini.

Rokovi dostave izvještaja

Članak 5.

(1) Mirovinsko osiguravajuće društvo dužno je tromjesečni izvještaj iz članka 3. stavka 1. ovoga Pravilnika dostaviti Hanfi u roku od mjesec dana po proteku izvještajnog razdoblja.

(2) Mirovinsko osiguravajuće društvo dužno je izvještaje iz članka 3. stavka 1. ovoga Pravilnika usklađene s revidiranim financijskim izvještajima, sa stanjem na zadnji dan poslovne godine, dostaviti Hanfi najkasnije u roku od četiri mjeseca nakon isteka poslovne godine za koju se izvještaji sastavljaju.

Način dostave izvještaja

Članak 6.

Izvještaj iz ovoga Pravilnika mirovinsko osiguravajuće društvo dužno je dostaviti Hanfi u skladu s tehničkom uputom Hanfe.

Prijelazne i završne odredbe

Članak 7.

Danom stupanja na snagu ovoga Pravilnika prestaje važiti Pravilnik o interventnim pričuvama mirovinskog osiguravajućeg društva (»Narodne novine«, broj 30/23).

Članak 8.

Mirovinsko osiguravajuće društvo dužno je prve izvještaje u skladu s obrascem iz Priloga ovoga Pravilnika dostaviti za izvještajni datum 30. rujna 2025. godine.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-11/01

Urbroj: 326-01-70-72-25-1

Zagreb, 29. kolovoza 2025.

Predsjednik
 Upravnog vijeća
 dr. sc. Ante Žigman, v. r.

![](/files/_web/sluzbeni-dio/2025/133394/images/5086.jpg)